Subject: Balti riikide ja Soome põllumajandustootjate ühisdeklaratsioon põllumajanduse, toidujulgeoleku ja konkurentsivõime kohta
From: "EPKK" <[email-masked]>
To: "info - MKM" <[email-masked]>
Date: Mon, 27 Apr 2026 16:38:33 +0300

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere

Edastame Teile Eesti, Läti, Leedu ja Soome põllumajandustootjate
katusorganisatsioonide ühisdeklaratsiooni põllumajanduse, toidujulgeoleku
ja konkurentsivõime kohta, mis allkirjastati 21. aprillil 2026 Euroopa
Parlamendis Brüsselis. Deklaratsioon on suunatud Euroopa Liidu järgmise
mitmeaastase finantsraamistiku (MFF) ja ühise põllumajanduspoliitika (ÜPP)
2027+ läbirääkimistele.

Meie nelja riigi põllumajandussektoris on võrreldes teiste ELi riikidega
Euroopa idapiiril oluliselt erinevad struktuursed väljakutsed: madalam
tootlikkus, tootmisvarade puudujääk, suurem sõltuvus toetustest,
piirialade kapitali- ja investeerimispiirangud ning kasvav kaitsekulutuste
osakaal riigieelarvetes. Need tegurid mõjutavad otseselt
põllumajandustootjate konkurentsivõimet ning regiooni toidutootmise
võimekust.

Deklaratsiooni põhisõnumid:

*	Toidujulgeolek on osa Euroopa julgeolekust. ÜPP ja MFF 2027+
õiguslikes eesmärkides tuleb põllumajandus ja toidutootmist tunnustada
Euroopa strateegilise julgeoleku osana, eriti agressorriigiga piirnevates
liikmesriikides.
*	Otsetoetused tuleb liikmesriikide vahel jaotada õiglaselt.
Kavandatav 130 EUR/ha alampiir ning ligi kahekordne vahe madalaima ja
kõrgeima toetustaseme vahel jätab püsima konkurentsipuudujäägi, mis on
Eestis, Lätis ja Leedus kahe aastakümne jooksul kumuleerunud.
Liikmesriike, kes kannavad ebaproportsionaalselt suurt julgeolekukoormust,
ei tohi samal ajal jätta EL toetuste jaotuse alumisse otsa.
*	Eraldi idapiiri toetusümbrik (Eastern Border Rural Resilience
Envelope). EL tasandil tuleb luua sihtotstarbeline rahastusümbrik, mis on
suunatud põllumajandusele, toidutootmisele ja maaelu jätkusuutlikkusele
neljas Venemaaga vahetult piirnevas liikmesriigis. Liikmesriigid ei tohi
neid vahendeid rakendamisel muudele sektoritele suunata.
*	Tugev, iseseisev ja piisavalt rahastatud ÜPP. ÜPP peab jääma EL
ühispoliitikaks, millel on oma määrus ja eelarverida ning mille
reaalväärtus säilib.
*	Paindlikkus põllumajandustoetuste ümberjaotamise ja ülempiiri
osas. Liikmesriikidele tuleb jätta piisav paindlikkus, mis arvestab meie
regiooni struktuurseid eripärasid: Balti riikides on välja kujunenud
suuremad ja kapitalimahukamad põllumajandusettevõtted just madalamate
toetustega kohanemise tulemusel.
*	Sotsiaalne tingimuslikkus tuleb ÜPP tingimuslikkusest välja jätta.
Tööõigus on meie liikmesriikides juba põhjalikult reguleeritud. Sotsiaalne
tingimuslikkus tekitab põllumajandustootjatele põhjendamatu
halduskoormuse, kuid ei lisa poliitilist lisaväärtust.
*	EL toetusinstrumendid peavad olema kättesaadavad ka väikestele
liikmesriikidele. Kõik EL tasandi instrumendid peavad olema tegelikult
ligipääsetavad ka väiksematele liikmesriikidele ning väiksematele
põllumajandus- ja toiduainetööstusettevõtetele.
*	Toidutootmisele eraldi eelarveread kõigis EL fondides.
Toiduainetööstuse ja biomajanduse väärtusahela investeeringutele tuleb EL
fondides eraldada omaette eelarveread, et need ei peaks konkureerima
sektoritega, millel toidujulgeolekuga otsest seost ei ole.

Eesti Põllumajandus-Kaubanduskoda peab oluliseks, et Eesti riik kaitseks
neid seisukohti järjepidevalt nii MFF kui ka ÜPP 2027+ läbirääkimistel
ning tagaks, et Eesti põllumajanduse ja toidutootmise strateegiline
tähtsus piiririigi tingimustes saaks Euroopa Liidu poliitikas kohase
tunnustuse ja toetuse.

Oleme valmis pakkuma täiendavat statistilist ja analüütilist tausta
regiooni põllumajandussektori struktuuriliste väljakutsete kohta.

Lisad:

1. Balti-Soome ühisdeklaratsioon põllumajanduse, toidujulgeoleku ja
konkurentsivõime kohta (21.04.2026)

2. Ettekanne „Structural realities: evidence from the region" (Ants-Hannes
Viira, 21.04.2026)

Lugupidamisega

Kerli Ats

Juhatuse esinaine

Eesti Põllumajandus-Kaubanduskoda

Alevi tn 3-2, 11313 Tallinn/  <tel:+37256475660> +372 5647 5660

 <http://www.epkk.ee/> www.epkk.ee

 <http://www.epamess.ee/> www.epamess.ee